سپنا بابل کا۔۔۔ بدائی

**سَپنا بابُل کا۔۔۔ بِدائی** بھارتی ڈراما سیریل تھا جو 8 اکتوبر 2007ء سے 13 نومبر 2010ء تک اسٹار پلس پر ہفتہ وار نشر ہوتا رہا۔ یہ ایک باپ اور اُس کی دو بیٹیوں کی کہانی بیان کرتا ہے اور جلد کے رنگ سے جُڑے سماجی اثرات کا احاطہ کرتا ہے۔ اس سیریل کی جگہ بعد میں ’’گلال‘‘ نے لے لی۔ اگست 2022ء میں یہ سیریل اسٹار پلس کے جڑواں چینل اسٹار بھارت پر دوبارہ نشر ہونا شروع ہوا۔

## کہانی
سادھنا اور راگنی آپس میں کزن ہوتی ہیں۔ شروع کی چند اقساط میں سادھنا کی والدہ اپنی بیماری کے باعث انتقال کر جاتی ہے اور اس کا والد اُسے بچانے سے قاصر رہتا ہے کیونکہ اُس کے پاس مالی وسائل نہیں ہوتے۔ وہ سادھنا سے وعدہ کرتا ہے کہ وہ امریکا جائے گا اور وہاں سے دولت جمع کرکے واپس آئے گا۔ سادھنا کو اپنے ماموں پرکاش چند شرما کے پاس چھوڑ دیا جاتا ہے۔ اب وہ آگرہ میں رہتی ہے اور اس کا والد کیلیفورنیا میں مقیم ہے۔ اُس کے والد کی سب سے بڑی خواہش یہ ہے کہ وہ اپنی بیٹی کو دلہن کے روپ میں دیکھے۔ دوسری جانب سادھنا اپنے والد سے ملنے کی بے پناہ خواہش رکھتی ہے۔ وہ شرما خاندان کے ساتھ رہتے ہوئے پرکاش چند اور راگنی دونوں کا دل جیت لیتی ہے۔ لیکن راگنی کی والدہ کوشلْیا اس بات پر فکر مند رہتی ہیں کہ سادھنا اور راگنی کی رنگت میں فرق ہے۔

پھر سادھنا کا والد فیصلہ کرتا ہے کہ وہ امریکا سے واپس آ کر سادھنا کو لے جائے گا۔ سب لوگ بہت خوش ہوتے ہیں۔ مگر قسمت کو کچھ اور منظور ہوتا ہے۔ سادھنا کے والد کا ہوائی جہاز خراب موسم کے باعث گر کر تباہ ہو جاتا ہے اور وہ جاں بحق ہو جاتا ہے۔ یہ خبر سادھنا کو غمزدہ کر دیتی ہے اور وہ بالآخر شرما خاندان کے ساتھ ہی رہنے لگتی ہے۔

ادھر راگنی کے لیے رشتے کی تلاش جاری ہوتی ہے۔ لیکن اُس کی سانولی رنگت کے باعث ہر جگہ اُسے سادھنا کے مقابلے میں رد کر دیا جاتا ہے۔ بالآخر ایک رشتہ طے پاتا ہے اور کوشلیا اور راگنی کی نانی سادھنا کو چھپا دیتی ہیں۔ لیکن اچانک حالات کے باعث سادھنا شادی کی تقریب میں پہنچ جاتی ہے اور ایک بار پھر لڑکے والے راگنی کو رد کر کے سادھنا کو پسند کر لیتے ہیں۔ یہ منظر دیکھ کر کوشلیا خود کُشی کی کوشش کرتی ہے مگر پرکاش چند است بچا لیتا ہے۔ رفتہ رفتہ سب کچھ معمول پر آ جاتا ہے؛ راگنی رقص کی تعلیم لینے لگتی ہے اور سادھنا کو ایک نوکری مل جاتی ہے۔

سادھنا راج وَنش خاندان میں ایک ٹیوشن ٹیچر کے طور پر کام شروع کرتی ہے۔ راج وَنش خاندان کا ایک بیٹا رنویر ہے جو امریکا میں تعلیم حاصل کر رہا ہوتا ہے اور فی الحال واپس آیا ہوتا ہے۔ اُس کا ایک بڑا بھائی آلیکھ ہے جو دماغی طور پر بیمار ہے۔ ان دونوں کی والدہ وسُندھرا چاہتی ہے کہ آلیکھ کی شادی کرا دی جائے تاکہ اُس کی حالت بہتر ہو۔ وہ سادھنا کو بہو بنانے کا فیصلہ کرتی ہے لیکن سادھنا یہ کہہ کر رشتہ رد کر دیتی ہے کہ راگنی جو عمر میں اُس سے بڑی ہے، ابھی تک غیر شادی شدہ ہے۔

اسی دوران شرما خاندان مالی بحران کا شکار ہوتا ہے اور ان کا گھر تک ضبط ہونے کے قریب ہوتا ہے۔ وَسُندھرا ان کی مالی مدد کی پیشکش کرتی ہے۔ سادھنا بالآخر آلیکھ سے شادی کے لیے راضی ہو جاتی ہے لیکن وہ ایک شرط رکھتی ہے۔

سادھنا کی شرط یہ ہوتی ہے کہ وسندھرا رنویر کی شادی راگنی سے کروائے۔ وہ یہ شرط اس لیے رکھتی ہے کیونکہ رنویر نے کچھ بد معاشوں سے راگنی کی عزت بچائی ہوتی ہے اور سادھنا کو یقین ہو جاتا ہے کہ رنویر ایک اچھا شوہر ثابت ہوگا۔

وسندھرا اس شرط کو سن کر ناراض ہو جاتی ہے اور اسے رد کر دیتی ہے۔ لیکن وہ چالاکی سے سادھنا کو دھوکا دیتی ہے۔ وہ رنویر کو واپس امریکا بھیج دیتی ہے جبکہ سادھنا آلیکھ سے شادی کر لیتی ہے۔ وسندھرا کا وعدہ جھوٹا ثابت ہوتا ہے۔

رنویر امریکا میں سونیا نامی لڑکی سے محبت کر بیٹھتا ہے لیکن جلد ہی پتا چلتا ہے کہ سونیا محض ایک لالچی لڑکی ہے جو صرف دولت کی خاطر رنویر کے ساتھ ہے۔ رنویر بہت دل شکستہ ہوتا ہے۔ ایک دن اتفاقاً راگنی اُسے فون کرتی ہے اور اُسے زندگی میں آگے بڑھنے کی ترغیب دیتی ہے۔ دونوں ایک دوسرے کی پہچان کے بغیر ’انمول‘ اور ’انامیکا‘ کے فرضی ناموں سے باتیں کرنے لگتے ہیں۔ سادھنا سچ جان جاتی ہے مگر وہ خدا پر چھوڑ دیتی ہے کہ وہی اُن کے انجام کا فیصلہ کرے۔ رنویر اور راگنی آہستہ آہستہ ایک دوسرے سے محبت کرنے لگتے ہیں اور ملاقات کا فیصلہ کرتے ہیں۔ لیکن ملاقات کے وقت وسندھرا کی مداخلت کے باعث سب کچھ بگڑ جاتا ہے۔ رنویر کو لگتا ہے کہ راگنی نے اُسے جان بوجھ کر دھوکا دیا ہے۔ وہ راگنی کو رد کر دیتا ہے۔ راگنی بھی مایوس ہو جاتی ہے۔ سادھنا پر بھی دونوں ناراض ہوتے ہیں کہ اس نے سچ کیوں نہ بتایا۔ لیکن وقت کے ساتھ رنویر کو احساس ہوتا ہے کہ وہ راگنی سے سچی محبت کرتا ہے اور اُس نے کبھی جان بوجھ کر اُسے دھوکا نہیں دیا۔ وہ اپنی ماں وسندھرا سے لڑ کر راگنی کا دل جیتنے کی کوشش کرتا ہے اور بالآخر دونوں کی شادی ہو جاتی ہے۔

رنویر اور راگنی آلیکھ کو بھی مکمل علاج دلوانے کا فیصلہ کرتے ہیں تاکہ سادھنا بھی خوش حال ازدواجی زندگی گزار سکے۔ وہ لوگ آلیکھ کے لیے ایک معالج (تھراپسٹ) شلوک کو مقرر کرتے ہیں جو اتفاقاً آلیکھ کا پرانا دوست نکلتا ہے۔ شلوک کی مدد سے آلیکھ کی ذہنی حالت میں بہتری آنے لگتی ہے مگر جلد ہی آلیکھ کو گمان ہونے لگتا ہے کہ سادھنا اور شلوک کے درمیان کچھ چل رہا ہے۔ یہ غلط فہمی اس وقت شدت اختیار کرتی ہے جب سادھنا کو راستے میں گولی لگتی ہے اور شلوک اسے طبی امداد دیتا ہے۔

ادھر آلیکن اور سادھنا کے گھر والے اب دونوں کی باقاعدہ شادی کی تیاریوں میں مصروف ہوتے ہیں کیونکہ آلیکھ کی حالت کافی بہتر ہو چکی ہوتی ہے۔ مگر شادی کے دن آلیکھ شلوک سے کہتا ہے کہ وہ سادھنا کے لیے بہتر شوہر ثابت ہو سکتا ہے چنانچہ وہ شلوک کو دلہے کے لباس میں سجا دیتا ہے اور کوشش کرتا ہے کہ سادھنا کی شادی شلوک سے ہو جائے۔ لیکن شلوک جو واقعی آلیکھ کی بھلائی چاہتا ہے بالآخر سچ ظاہر کر دیتا ہے اور آلیکھ اور سادھنا کی دوبارہ شادی ہو جاتی ہے اور دونوں خوش گوار زندگی گزارنے لگتے ہیں۔

ادھر رنویر دیوالی کی اُس رات کے واقعات جاننے کی کوشش کرتا ہے جب کچھ بڑا پیش آیا تھا۔ چنانچہ وہ راگنی اور سادھنا مل کر دیوالی کی رات کو دوبارہ ویسا ہی منانے کا منصوبہ بناتے ہیں تاکہ آلیکھ پرانی یادیں تازہ کرے۔ بالآخر آلیکھ کو یاد آ جاتا ہے کہ اس کی چاچی امبیکا نے اس کے دادا کو قتل کیا تھا اور پھر یہ الزام وسندھرا پر ڈال دیا تھا۔ آلیکج شرمندہ ہوتا ہے اور وسندھرا سے معافی مانگتا ہے۔ اگلے روز، امبیکا اور اس کا شوہر سَت یِن راج ونش ہاؤس چھوڑ دیتے ہیں۔ جاتے ہوئے امبیکا بد دعا دیتی ہے کہ تاریخ خود کو دہرائے گی اور اس بار نشانہ راگنی اور سادھنا ہوں گی۔

وقت کے ساتھ ساتھ آلیکھ کی حالت بالکل نارمل ہو جاتی ہے اور سب خوش ہو جاتے ہیں۔ اگرچہ آلیکھ کی صحت یابی کے بعد سادھنا اور اس کے درمیان کچھ غلط فہمیاں پیدا ہوتی ہیں مگر وہ جلد ہی دور ہو جاتی ہیں اور ثابت ہو جاتا ہے کہ جیسے رنویر اور راگنی ایک دوسرے کے لیے بنے ہیں ویسے ہی آلیکھ اور سادھنا بھی۔

سب کچھ تھوڑے وقت کے لیے خوشی خوشی چلتا ہے۔ راگنی اور سادھنا دونوں حاملہ ہو جاتی ہیں اور پورا خاندان خوشی سے جھوم اٹھتا ہے۔ مگر نو ماہ بعد ایک دل دہلا دینے والا سانحہ پیش آتا ہے اور سادھنا بم دھماکے میں جاں بحق ہو جاتی ہے۔ اس کے بعد پورا خاندان غم میں ڈوب جاتا ہے۔ راگنی سادھنا کی بیٹی کو اپنی بیٹی کے ساتھ پالنے کا فیصلہ کرتی ہے

;سات برس بعد

سات برس بعد دکھایا جاتا ہے کہ راگنی اپنی بیٹی تمنّا کی پرورش کر رہی ہے ساتھ ہی خوشی کو بھی پال رہی ہے جو سادھنا کی بیٹی ہے۔ خاندان سادھنا کی وفات کی ساتویں برسی مناتا ہے۔ انکشاف ہوتا ہے کہ رنویر بھی ایک چٹان کے تودے گرنے کے حادثے میں اپنے دوست انمول کی جان بچاتے ہوئے جاں بحق ہو گیا تھا۔ انمول نے رنویر سے وعدہ کیا تھا کہ وہ اُس کے خاندان کا خیال رکھے گا اسی لیے وہ راج ونش خاندان کے ساتھ راگنی کا شوہر اور تمنّا کا باپ بن کر رہتا ہے۔

سادھنا اور رنویر کی وفات کے بعد آلیکھ کا ذہنی توازن ایک بار پھر بگڑ جاتا ہے لیکن وہ شلوک کی مدد سے اور خاص طور پر اپنی بیٹی کے لیے رفتہ رفتہ سنبھل جاتا ہے۔ وہ ایک لڑکی ساکشی کے قریب بھی آ جاتا ہے۔ ڈراما اس طرح اختتام پزیر ہوتا ہے کہ انمول اور راگنی اور آلیکھ اور ساکشی کی شادیاں ہو جاتی ہیں۔ دونوں جوڑے آنجہانی رنویر اور سادھنا سے دعائیں لیتے ہیں اور وداعی (بِدائی) کی رسم ادا کرتے ہیں۔

## اداکار
### مرکزی کردار
* پارل چوہان بطور راگنی راج ونش: کوشلیہ اور پرکاش کی بیٹی؛ وینیت اور سادھنا کی بہن؛ رنویر کی بیوہ؛ انمول کی بیوی؛ تمنا کی ماں (2007ء–2010ء)
* سارہ خان بطور سادھنا اوستھی راج ونش: سلیکھا اور کشن کی بیٹی؛ راگنی اور وینیت کی بہن؛ الیکھ کی پہلی بیوی؛ خوشی کی ماں (2007ء–2010ء) (متوفیہ)
* کنشک مہاجن بطور رنویر راج ونش: وسندھرا اور اندر جیت کا چھوٹا بیٹا؛ آلیکھ کا بھائی؛ راگنی کا پہلا شوہر؛ تمنا کا باپ (2008ء–2010ء) (متوفی)
* انگد ہسیجا بطور آلیکھ راج ونش: وسندھرا اور اندر جیت کا بڑا بیٹا؛ رنویر کا بھائی؛ سادھنا کا رنڈوا؛ ساکشی کا شوہر؛ خوشی کا باپ (2008ء–2010ء)
* اپورو اگنی ہوتری بطور انمول سَرین: رنویر کا دوست؛ راگنی کا دوسرا شوہر؛ تمنا کا سوتیلا باپ (2010ء)
* سلگنا پانیگراہی بطور ساکشی نارنگ راج ونش: آلیکھ کی دوسری بیوی؛ خوشی کی سوتیلی ماں (2010ء)
### شریک کردار
* نرالی دیسائی بطور تمنا راج ونش: راگنی اور رنویر کی بیٹی؛ انمول کی سوتیلی بیٹی؛ خوشی اور کاویانش کی کزن (2010ء)
* دِویا ناز بطور خوشی راج ونش: سادھنا اور آلیکھ کی بیٹی؛ ساکشی کی سوتیلی بیٹی؛ تمنا اور کاویانش کی کزن (2010ء)
* امردیپ جھا بطور سُمیترہ باجپئی: کوشلیا کی ماں؛ راگنی اور وینیت کی نانی؛ کاویانش اور تمنا کی پڑ نانی (2007ء–2010ء)
* مہیش ٹھاکر بطور کشن چند اَوسْتھی: سُلیکھا کا شوہر؛ سادھنا کے والد؛ خوشی کے نانا (2007ء)
* آلوک ناتھ بطور پرکاش چندر شرما: سلیکھا کا بھائی؛ کوشلیا کا شوہر؛ راگنی اور وینیت کا والد؛ سادھنا کا ماموں؛ کاویانش اور تمنا کا نانا (2007ء–2010ء)
* وِبھا چِھبّر بطور کوشلیا شرما: پرکاش کی بیوی؛ راگنی اور وینیت کی ماں؛ کاویانش اور تمنا کی نانی (2007ء–2010ی)
* اشیتا دھون بطور مالتی شرما: وینیت کی بیوی؛ کوشلیا اور پرکاش کی بہو؛ راگنی اور سادھنا کی بھابھی؛ کاویانش کی ماں (2007ء–2010ء)
* نوین سینی بطور وینیت شرما: کوشلیا اور پرکاش کا بیٹا؛ راگنی کا بھائی؛ سادھنا کا کزن؛ مالتی کا شوہر؛ کاویانش کا باپ (2007ء–2010ء)
* سدھارتھ کمار بطور کاویانش شرما: مالتی اور وینیت کا بیٹا؛ تمنا اور خوشی کا کزن (2010ء)
* شامبھوی شرما بطور گُجری: کوشلیا نیواس میں نوکرانی (2007ء–2008ء)
* نتاشا رانا بطور امبیکا راج ونش: ستیندر کی بیوی؛ نوین کی ماں؛ وسندھرا کی بڑی بہن (2008ء–2009ء)
* علی رضا نامدار بطور ستیندر (ست ین) راج ونش: اندر جیت کا چھوٹا بھائی؛ نوین کا باپ (2008–2009)
* ویمرش روشن بطور نوین راج ونش: ستیندر اور امبیکا کا بیٹا؛ گُنی اور پرتھم کا باپ؛ اَوَنی کا شوہر (2008ء–2010ء)
* پریتی پوری بطور اَوَنی نوین راج ونش (2008ء–2010ء)
* شفق ناز بطور گُنی راج ونش: نوین اور اونی کی بیٹی (2010ء)
* راجیو ورما بطور ہرش وردھن راج ونش (دادا جی)، اندر جیت اور ستیندر کا والد (2009ء)
* سُلَکشنا کھتری بطور گایتری دیوی (بُوا دادی)، ہرش وردھن کی بہن (2009ء)
* شبانہ مُلّانی بطور ڈولی راج ونش: وسندھرا اور اندر جیت کی بیٹی؛ رنویر اور آلیکھ کی بہن (2008ء)
* پونیت تیجوانی بطور ڈاکٹر شلوک: آلیکھ کا بچپن کا دوست؛ مالتی کا کزن (2009ء)
* ارونا سنگھل بطور شکُنتلا؛ مالتی کی ماں (2009ء)
* سادیہ صدیقی بطور ارادھنا، راگنی کی ڈانس ٹیچر (2007ء)
* منیش رائے شنگھن بطور ساکیت (2007ء)

## حوالہ جات

زمرہ:اتراکھنڈ میں سیٹ ٹیلی ویژن شو
زمرہ:2007ء میں آغاز ٹیلی ویژن سیریز
زمرہ:ڈراما ٹیلی ویژن سلسلے
زمرہ:خاندانوں کے بارے میں ٹیلی ویژن سیریز